Мэз Каринэ кърагъэблэгъэж
Налшык Абхъазым и утым дыгъуасэ къыщрагъэблэгъэжащ альпинист цIэрыIуэ Мэз Каринэ. ФокIадэм и 28-м ар дэкIащ Гималайхэм щыIэ метр ми-ни 8-м щIигъу бгыхэм ящыщ Манаслу.
Ди лъахэгъум и зэфIэкI лъагэмкIэ ехъуэхъуну зэхуэсым кърихьэлIащ КъБР-м спортымкIэ и министр Хъущт Аслъэнбэч, КъБР-м и Парламентым и депутат Iэпщэ Заур, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Каринэ и ныбжьэгъухэмрэ Iыхьлыхэмрэ.
— Сынохъуэхъу, уи ехъулIэныгъэхэм зэрыхэбгъэхъуамкIэ. ИкъукIэ ди гуапэщ ди республикэм щыщ цIыху дуней псом нэхъ гугъуу къалъытэ бгы лъагэм зэрыдэкIар, — зыхуигъэзащ Iэпщэ Заур кърагъэблэгъэжа адыгэ бзылъхугъэм.
«7 Вершин» клубым и экспедицэм хэту метр 8156-рэ зи лъагагъ Манаслу бгым дэкIа Мэз Каринэ ехъуэ-хъуащ ХьэфIыцIэ Мухьэмэд икIи Дунейпсо Адыгэ Хасэмрэ Къэбэрдей Адыгэ Хасэмрэ къабгъэдэкIыу тыгъэ хуищIащ том 20 хъу МэшбащIэ Исхъэкъ и тхылъхэр.
— Хуабжьу дрогушхуэ ди лъэпкъэгъу пщащэм иджы етIуанэу ди республикэм и цIэр дуней псом зэрыщигъэIуам, — зыхуигъэзащ къызэхуэсахэм Хъущт Аслъэнбэч. — Илъэс зыбжанэ ипэкIэ Мэз Каринэ дэкIащ дуней псом щынэхъ лъагэ дыдэ Эверест. Ди гуапэщ и ехъулIэныгъэхэм адэкIи хигъэхъуэну.
ЖЫЛАСЭ Замир.
Сурэтыр Къарей Элинэ трихащ.
